
POR ALAPÚ CSECSEMŐTÁPSZEREK LIPID- ÉS ZSÍRSAVANALITIKAI VIZSGÁLATA

Kulcsszavak: csecsemőtápszer; zsírsavanalízis; gravimetria
A csecsemő- és gyermektápszerek alkalmazása a mai modern korban a fejlődő formuláknak köszönhetően mind a klinikumban, mind a hétköznapokban egyre gyakoribb. Amennyiben az anya szoptatással nem képes a gyermek táplálására, ezek a csecsemők és újszülöttek egyetlen táplálékforrásai. Ebből kifolyólag, vizsgálatunk célja a magyarországi fogyasztói piacon fellelhető por alapú csecsemő- és gyermektápszerek zsírsavösszetételének vizsgálata. Célunk, hogy a gyártó által a csomagoláson feltüntetett adatokat összehasonlítsuk a laboratóriumi vizsgálataink eredményeivel és az aktuálisan érvényes európai előírásokkal.
Kutatásunk típusa laboratóriumi kvantitatív keresztmetszeti vizsgálat, ami a Pécsi Tudományegyetem Bioanalitikai Intézet laboratóriumában történt, 2023 májusától 2024 áprilisáig. A tápszerek közül a por formátumú, csecsemők és újszülöttek számára alkalmas mintákat használtuk fel. A mintavételi eljárás végére 12 féle por alapú tápszer állt rendelkezésünkre. A módszerek között alkalmaztunk gravimetriás eljárást, a lipidek kivonására módosított Bligh & Dyer extrakciót használtunk, valamint a folyamat része volt összetétel vizsgálat és gázkromatográfiai vizsgálat is. Kutatásunk során leíró statisztikai módszereket alkalmazunk.
A gyártó által a csomagoláson feltüntetett adatokat összehasonlítottuk a laboratóriumi vizsgálataink eredményeivel és az aktuálisan érvényes európai előírásokkal. A gyártó által feltüntetett adatok és az általunk 100 ml oldott termékből grammban kiszámolt zsírtartalom szignifikáns eltérést mutatott (p<0,001). Minden tápszer esetében ki tudtuk mutatni a C24:1n-9-at. A zsírsavakra vonatkozó rendeletben meghatározott kritériumoknak minden zsírsav megfelelt. A vizsgált zsírsavak egy esetben sem lépték át a maximális határértéket.
Az eredményeink kiértékelése után elmondhatjuk, hogy sikeresen meg tudtuk vizsgálni a csecsemőtápszerek lipidösszetételének minőségét és mennyiségét. Kutatásunk folytatásaként érdemes lenne nagyobb mintaszámmal elvégezni a vizsgálatokat, valamint más összetevők kimutatását elvégezni.



